CELEX: 32013R0917
Language: lt
Date: 2013-09-23 00:00:00
Title: 2013 m. rugsėjo 23 d. Tarybos įgyvendinimo reglamentas (ES) Nr. 917/2013, kuriuo iš dalies keičiamas Įgyvendinimo reglamentas (ES) Nr. 857/2010, kuriuo tam tikram importuojamam Irano, Pakistano ir Jungtinių Arabų Emyratų kilmės polietileno tereftalatui nustatomas galutinis kompensacinis muitas ir galutinai surenkamas jam nustatytas laikinasis muitas

25.9.2013   
               
               
                  LT
               
               
                  Europos Sąjungos oficialusis leidinys
               
               
                  L 253/1
               
            
         TARYBOS ĮGYVENDINIMO REGLAMENTAS (ES) Nr. 917/2013
         2013 m. rugsėjo 23 d.
         kuriuo iš dalies keičiamas Įgyvendinimo reglamentas (ES) Nr. 857/2010, kuriuo tam tikram importuojamam Irano, Pakistano ir Jungtinių Arabų Emyratų kilmės polietileno tereftalatui nustatomas galutinis kompensacinis muitas ir galutinai surenkamas jam nustatytas laikinasis muitas
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. birželio 11 d. Tarybos reglamentą (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (1) (toliau – pagrindinis reglamentas), ypač į jo 15 straipsnio 1 dalį,
         atsižvelgdama į Europos Komisijos pasiūlymą, pateiktą pasikonsultavus su Patariamuoju komitetu,
         kadangi:
         A.   PROCEDŪRA
         
         
                     (1)
                  
                  
                     Tarybos įgyvendinimo reglamentu (ES) Nr. 857/2010 (2) (toliau – ginčijamas reglamentas) Taryba tam tikram importuojamam Irano, Pakistano ir Jungtinių Arabų Emyratų kilmės polietileno tereftalatui, kurio klampos skaičius pagal ISO standartą 1628–5 yra 78 ml/g arba didesnis, nustatė galutinius 42,34–139,70 EUR už toną kompensacinius muitus.
                  
               
                     (2)
                  
                  
                     2010 m. gruodžio 6 d. Pakistano bendradarbiaujantis eksportuojantis gamintojas Novatex Ltd (toliau – Novatex arba nagrinėjamoji bendrovė) Bendrajam Teismui pateikė prašymą panaikinti ginčijamo reglamento taikymą pareiškėjui (3).
                  
               
                     (3)
                  
                  
                     2012 m. spalio 11 d. Bendrojo Teismo byloje T-556/10 priimtame sprendime (toliau – Bendrojo Teismo sprendimas) teigiama, kad Komisija ir Taryba neatsižvelgė į tai, kad buvo patikslinta nagrinėjamosios bendrovės 2008 m. mokesčių deklaracijos 74 eilutė ir kad dėl to buvo padaryta klaida, turėjusi įtakos ginčijamo reglamento 1 straipsnio teisėtumui, nes Taryba nustatė didesnį galutinį kompensacinį muitą nei tas, kuris būtų buvęs nustatytas, jei nebūtų buvę minėtos klaidos. Todėl Bendrasis Teismas panaikino ginčijamo reglamento 1 straipsnį tiek, kiek jis susijęs su Novatex ir kiek galutinis kompensacinis muitas yra didesnis už muitą, kuris būtų taikomas, jei nebūtų klaidos.
                  
               
                     (4)
                  
                  
                     Bendrasis Teismas byloje T-2/95 (4) pripažino, kad tais atvejais, kai tyrimas susideda iš kelių administracinių veiksmų, vieno iš šių veiksmų panaikinimas viso tyrimo nepanaikina. Šis antisubsidijų tyrimas yra tokio iš daugelio veiksmų susidedančio tyrimo pavyzdys. Todėl ginčijamo reglamento atskiros dalies panaikinimas nereiškia, kad panaikinama visa procedūra iki to reglamento priėmimo. Be to, pagal Sutarties dėl Europos Sąjungos veikimo 266 straipsnį Sąjungos institucijos privalo laikytis Bendrojo Teismo sprendimo. Tai taip pat reiškia, kad galima pataisyti ginčijamo reglamento aspektus, dėl kurių tas reglamentas buvo iš dalies panaikintas, o neginčijamas dalis, kurioms Bendrojo Teismo sprendimas įtakos neturi, palikti nepakeistas. Reikėtų pabrėžti, kad visi kiti ginčijamame reglamente nustatyti faktai lieka toliau galioti.
                  
               
                     (5)
                  
                  
                     Bendrajam Teismui priėmus sprendimą, Komisija 2013 m. gegužės 17 d. iš dalies atnaujino antisubsidijų tyrimą dėl tam tikro importuojamo, inter alia, Pakistano kilmės polietileno tereftalato (toliau – pranešimas) (5). Tyrimas atnaujintas tiek, kiek tai susiję su Bendrojo Teismo sprendimo dėl Novatex vykdymu.
                  
               
                     (6)
                  
                  
                     Komisija apie iš dalies atnaujinamą tyrimą oficialiai pranešė žinomiems susijusiems eksportuojantiems gamintojams, importuotojams, naudotojams ir žaliavų tiekėjams, eksportuojančios šalies atstovams ir Sąjungos pramonei. Suinteresuotosioms šalims buvo suteikta galimybė per pranešime nustatytą terminą raštu pareikšti savo nuomonę ir pateikti prašymą išklausyti. Nė viena suinteresuotoji šalis prašymo išklausyti nepateikė.
                  
               
                     (7)
                  
                  
                     Visoms suinteresuotosioms šalims buvo pranešta apie esminius faktus ir aplinkybes, kuriais remiantis ketinta rekomenduoti bendrovei Novatex nustatyti patikslintą galutinį kompensacinį muitą. Buvo nustatytas terminas pastaboms dėl atskleistų faktų pareikšti.
                  
               B.   BENDROJO TEISMO SPRENDIMO VYKDYMAS
         
         1.   Pirminė pastaba
         
         
                     (8)
                  
                  
                     Primenama, kad ginčijamas reglamentas buvo iš dalies panaikintas dėl to, kad Komisija ir Taryba turėjo atsižvelgti, bet neatsižvelgė į tai, kad buvo patikslinta nagrinėjamosios bendrovės 2008 m. mokesčių deklaracijos 74 eilutė.
                  
               2.   Suinteresuotųjų šalių pastabos
         
         
                     (9)
                  
                  
                     Per pastaboms pateikti nustatytą terminą nagrinėjamoji bendrovė Novatex pareiškė, kad dėl Bendrojo Teismo sprendimo galutinis kompensacinis muitas į Sąjungą importuojamam tam tikram Pakistano kilmės polietileno tereftalatui turėtų būti sumažintas 1,02 %. Novatex taip pat pareiškė, kad 4,1 % arba 35,39 EUR už toną kompensacinis muitas Novatex turėtų būti taikomas nuo 2010 m. birželio 1 d. (tariama laikinojo muito įsigaliojimo data).
                  
               
                     (10)
                  
                  
                     Dėl iš dalies atnaujinamo tyrimo daugiau jokių pastabų negauta.
                  
               3.   Pastabų analizė
         
         
                     (11)
                  
                  
                     Išnagrinėjus minėtas pastabas patvirtinama, kad ginčijamo reglamento panaikinimas dėl Novatex tiek, kiek galutinis kompensacinis muitas viršijo muitą, kuris būtų taikomas, jei nebūtų Teismo nurodytos klaidos, neturėtų reikšti, kad panaikinama visa iki to reglamento priėmimo buvusi procedūra.
                  
               
                     (12)
                  
                  
                     Iš tiesų, atsižvelgus į bendrovės mokesčių deklaracijos 74 eilutės patikslinimą ir perskaičiavus Novatex subsidijų muito normą, gaunama patikslinta 35,39 EUR/t suma.
                  
               
                     (13)
                  
                  
                     Patikslinta muito norma iš tiesų turėtų būti taikoma atgaline data, t. y. nuo ginčijamo reglamento įsigaliojimo datos.
                  
               4.   Išvada
         
         
                     (14)
                  
                  
                     Atsižvelgus į pateiktas pastabas ir jas įvertinus, daroma išvada, kad Bendrojo Teismo sprendimas turėtų būti įgyvendintas patikslinant Novatex taikomą kompensacinio muito normą, kuri turėtų būti sumažinta nuo 44,02 EUR/t iki 35,39 EUR/t. Tiriamuoju laikotarpiu Novatex buvo vienintelis nagrinėjamojo produkto eksportuojantis gamintojas Pakistane, todėl ši patikslinta muito norma taikoma visam importui iš Pakistano. Patikslinta muito norma turėtų būti taikoma atgaline data, t. y. nuo ginčijamo reglamento įsigaliojimo datos. Vis dėlto, kaip numatyta to reglamento 2 straipsniu, garantijomis užtikrintos laikinojo kompensacinio muito, nustatyto pagal Komisijos Reglamentą (ES) Nr. 473/2010 (6) importui iš Pakistano sumos gali būti galutinai surenkamos tik taikant pagal šį ginčijamo reglamento 1 straipsnio dalinį pakeitimą nustatytą 35,39 EUR/t galutinio kompensacinio muito normą. Sumos, viršijančios galutinio kompensacinio muito normą, nerenkamos. Be to, dėl skaidrumo reikėtų pažymėti, kad Reglamentas (ES) Nr 473/2010 įsigaliojo sekančią dieną po jo paskelbimo Europos Sąjungos oficialiajame leidinyje, t. y. 2010 m. birželio 2 d. (o ne 2010 m. birželio 1 d., kaip nurodė Novatex).
                  
               
                     (15)
                  
                  
                     Muitinėms reikėtų nurodyti laikantis taikytinų muitų teisės aktų pradėti grąžinti už susijusius importuojamus produktus sumokėtas muito, viršijusio 35,39 EUR/t, sumas.
                  
               C.   ATSKLEIDIMAS
         
         
                     (16)
                  
                  
                     Suinteresuotosioms šalims buvo pranešta apie esminius faktus ir aplinkybes, kuriais remiantis ketinta įgyvendinti Bendrojo Teismo sprendimą. Visoms suinteresuotosioms šalims buvo suteikta galimybė teikti pastabas per pagrindinio reglamento 30 straipsnio 5 dalyje nustatytą 10 dienų laikotarpį.
                  
               
                     (17)
                  
                  
                     Jokių esminių pastabų negauta.
                  
               D.   PRIEMONIŲ KEITIMAS
         
         
                     (18)
                  
                  
                     Atsižvelgiant į iš dalies atnaujinto tyrimo rezultatus manoma, kad tikslinga iš dalies pakeisti tam tikram importuojamam Pakistano kilmės polietileno tereftalatui, kurio klampos skaičius pagal ISO standartą 1628–5 yra 78 ml/g arba didesnis taikomą kompensacinį muitą ir nustatyti 35,39 EUR/t muitą.
                  
               
                     (19)
                  
                  
                     Ši procedūra neturi poveikio datai, kurią baigsis ginčijamu reglamentu nustatytų priemonių galiojimas, t. y. 2015 m. rugsėjo 30 d.
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Įgyvendinimo reglamento (ES) Nr. 857/2010 1 straipsnio 2 dalies lentelė pakeičiama taip:
               
                  
                              „Šalis
                           
                           
                              Galutinio kompensacinio muito norma
                              (EUR/t)
                           
                        
                              Iranas – visos bendrovės
                           
                           
                              139,70 
                           
                        
                              Pakistanas – visos bendrovės
                           
                           
                              35,39 
                           
                        
                              Jungtiniai Arabų Emyratai – visos bendrovės
                           
                           
                              42,34 “
                           
                        
            
            
               2.   Patikslinta 35,39 EUR/t muito norma Pakistanui taikoma nuo 2010 m. rugsėjo 30 d.
            
            
               3.   Pagal įgyvendinimo reglamento (ES) Nr. 857/2010 (pirminės redakcijos) 1 straipsnį sumokėtos arba į sąskaitas įrašytos muitų sumos ir pagal to paties reglamento (pirminės redakcijos) 2 straipsnį galutinai surinktos laikinųjų muitų sumos, viršijančios sumas, nustatytas remiantis šio reglamento 1 straipsniu, grąžinamos arba atsisakoma jas išieškoti. Prašoma, kad nacionalinės muitinės, laikydamosi taikytinų muitų teisės aktų, grąžintų minėtas muitų sumas arba atsisakytų jas išieškoti. Jeigu nenurodyta kitaip, taikomos galiojančios muitus reglamentuojančios nuostatos.
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2013 m. rugsėjo 23 d.
            
               
                  Tarybos vardu
               
               
                  Pirmininkas
               
               V. JUKNA
            
         
         
            (1)  OL L 188, 2009 7 18, p. 93.
         
            (2)  2010 m. rugsėjo 27 d. Tarybos įgyvendinimo reglamentas (ES) Nr. 857/2010, kuriuo tam tikram importuojamam Irano, Pakistano ir Jungtinių Arabų Emyratų kilmės polietileno tereftalatui nustatomas galutinis kompensacinis muitas ir galutinai surenkamas jam nustatytas laikinasis muitas (OL L 254, 2010 9 29, p. 10).
         
            (3)  Sprendimas byloje T-556/10 Novatex Ltd. prieš Europos Sąjungos Tarybą.
         
            (4)  Sprendimas byloje T-2/95 Industrie des poudres sphériques (IPS) prieš Tarybą, [1998], Rink. p. II-3939.
         
            (5)  OL C 138, 2013 5 17, p. 32–34.
         
            (6)  2010 m. gegužės 31 d. Komisijos reglamentas (ES) Nr. 473/2010, kuriuo tam tikram importuojamam Irano, Pakistano ir Jungtinių Arabų Emyratų kilmės polietileno tereftalatui nustatomas laikinasis kompensacinis muitas (OL L 134, 2010 6 1, p. 25–58).